**Ministru kabineta noteikumu projekta „Grozījums Ministru kabineta 2013.gada 24.septembra noteikumos Nr.973 „Noteikumi par latviešu valodas prasmes un Latvijas Republikas Satversmes pamatnoteikumu, valsts himnas teksta, Latvijas vēstures un kultūras pamatu zināšanas pārbaudi”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Pilsonības likuma 19.pants un 21.panta ceturtā daļa.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pieņemot 2013.gada 9.maijā likumu “Grozījumi Pilsonības likumā”, likumdevējs Pilsonības likuma 1.panta 1.punktā noteica, ka viens no Pilsonības likuma mērķiem ir nodrošināt valstsnācijas piederīgajiem (latviešiem) un autohtoniem (līviem) (turpmāk – latvieši un līvi) tiesības reģistrēties par Latvijas pilsoņiem, nosakot, ka Latvijas pilsoņi ir latvieši un līvi, neatkarīgi no to dzīvesvietas, ja tiek izpildīti Pilsonības likuma 2.panta pirmās daļas 3.punktā noteiktie nosacījumi, tai skaitā, ja latvieši un līvi Latvijā apliecina latviešu valodas prasmi saskaņā ar Pilsonības likuma 20.pantu vai no latviešu valodas prasmes pārbaudes ir atbrīvoti saskaņā ar Pilsonības likuma 21.pantu. Savukārt no Pilsonības likuma 20.panta un 21.panta trešās daļas secināms, ka latvieši un līvi apliecina Pilsonības likuma 20.pantā noteiktās latviešu valodas prasmes – runas prasmi un lasītprasmi, bet neapliecina rakstītprasmi. Tādējādi ir ticis paplašināts latviešu un līvu loks, kas var reģistrēties par Latvijas pilsoņiem, ievērojot, ka līdz grozījumiem Pilsonības likumā šādas tiesības bija tikai tiem latviešiem un līviem, kuru pastāvīgā dzīvesvieta bija Latvijā. Tomēr, lai gan Latvijas pilsonības iegūšana latviešiem un līviem vairs nav saistīta ar šo personu domicilu Latvijā, vienlaikus Pilsonības likuma 2.panta pirmās daļas 3.punktā noteikto latviešu valodas prasmi likumdevējs ir noteicis apliecināt Latvijā. Secināms arī, ka latviešiem un līviem ir noteikts arī atšķirīgs apliecināmo latviešu valodas prasmju apjoms, nosakot, ka minētās personas, atšķirībā no personām, kuras iegūst Latvijas pilsonību naturalizācijas kārtībā vai reģistrējas par Latvijas pilsoņiem saskaņā ar Pilsonības likuma 3.1 panta trešo daļu, neapliecina latviešu valodas rakstītprasmi. Latviešu valodas prasmes pārbaudes kārtība ir noteikta Ministru kabineta 2016.gada 24.septembra noteikumos Nr.973 **“**Noteikumi par latviešu valodas prasmes un Latvijas Republikas Satversmes pamatnoteikumu, valsts himnas teksta, Latvijas vēstures un kultūras pamatu zināšanas pārbaudi”, kuru 7.punktā noteikts, ja persona nenokārto valodas prasmi, tad tai ir tiesības valodas prasmi kārtot vēl divas reizes viena Latvijas pilsonības iegūšanas iesnieguma izskatīšanas procesa ietvaros, taču valodas prasmes pārbaudi otro un trešo reizi var kārtot ne agrāk kā trīs mēnešus pēc iepriekšējās pārbaudes dienas. Tādējādi, lai gan likumdevējs Pilsonības likumā ir ietvēris atšķirīgus latviešu un līvu Latvijas pilsonības iegūšanas nosacījumus, kā arī atšķirīgus latviešu valodas prasmes apliecināšanas nosacījumus, minēto Ministru kabineta noteikumu 7.punktā ietvertais regulējums attiecas gan uz personām, kuras Latvijas pilsonību iegūst naturalizācijas kārtībā vai reģistrējas par Latvijas pilsoņiem saskaņā ar Pilsonības likuma 3.1 panta trešo daļu un kurām līdz ar to pastāvīgā dzīvesvieta ir Latvijā, gan uz latviešiem un līviem, kuru pastāvīgā dzīvesvieta ir ārpus Latvijas – Brazīlijā, Venecuēlā, Krievijā, Amerikas Savienotajās Valstīs.Praksē ir secināts, ka 80% gadījumu latviešu valodas prasmi latvieši un līvi (lai gan viņu dzīvesvieta bieži ir ārvalstīs) nokārto pirmajā pārbaudes reizē, kas ir ievērojami vairāk salīdzinājumā ar to personu skaitu, kuras apliecina latviešu valodas prasmi naturalizācijas procesā, vai reģistrējas par Latvijas pilsoņiem saskaņā ar Pilsonības likuma 3.1 panta trešo daļu. Arī kārtojot latviešu valodas prasmes pārbaudi atkārtoti, pārbaudi nokārtojušo latviešu un līvu skaits ir lielāks nekā naturalizācijas vai Latvijas pilsonības reģistrācijas saskaņā ar Pilsonības likuma 3.1 panta trešo daļu lietās. Proti, kopš grozījumu Pilsonības likumā spēkā stāšanās Pilsonības likumā noteikto latviešu valodas prasmes pārbaudi ir kārtojuši 230 pretendenti no tiem: ar pirmo reizi pārbaudi ir nokārtojuši 186 pretendenti, ar otro reizi pārbaudi ir nokārtojuši 35 pretendenti, bet ar trešo reizi pārbaudi ir nokārtojuši 3 pretendenti. Savukārt no 5667 personām, kuras salīdzināmajā periodā latviešu valodas prasmi apliecināja naturalizācijas procesā, pārbaudi ar pirmo reizi nokārtoja 53% no Latvijas pilsonības pretendentiem. Minētās atšķirības cita starpā var izskaidrot ar apstākli, ka personas, kuras iegūst Latvijas pilsonību naturalizācijas kārtībā vai reģistrējas par Latvijas pilsoņiem saskaņā ar Pilsonības likuma 3.1 panta trešo daļu, apliecina latviešu valodas rakstītprasmi, kas sagādā vislielākās grūtības, bet kura savukārt latviešiem un līviem atbilstoši Pilsonības likuma 21.panta trešajā daļā noteiktajam nav jāapliecina.Tāpat praksē ir secināts, ka latviešiem un līviem, kuri latviešu valodas prasmes pārbaudi nenokārto pirmajā reizē, ir nepieciešams salīdzinoši īss termiņš latviešu valodas runas un lasītprasmes pilnveidošanai. Savukārt rakstītprasmes pilnveidošanai, tomēr ir nepieciešams noteikts laiks. Līdz ar to attiecībā uz naturalizējamajām personām un personām, kuras reģistrējas par Latvijas pilsoņiem saskaņā ar Pilsonības likuma 3.1 panta trešo daļu, līdzšinējais normā noteiktais atkārtotās latviešu valodas prasmes pārbaudes laiks trīs mēneši ir samērīgs un tādēļ ir saglabājams. Vienlaikus ir konstatēts, ka latviešiem un līviem, kuru dzīvesvieta ir ārpus Latvijas un kuri nenokārto latviešu valodas prasmes pārbaudi ar pirmo reizi, ierasties Latvijā uz atkārtotu pārbaudi pēc trim mēnešiem ir sarežģīti un bieži vien pat neiespējami. Tādējādi, lai stiprinātu un nezaudētu mūsdienu globālās pasaules apstākļos Latvijas pilsoņu kopumu, kā arī, lai izpildītu Pilsonības likumā ietvertā regulējuma mērķi – nodrošināt latviešiem un līviem tiesības reģistrēties par Latvijas pilsoņiem, nepieciešams grozīt Ministru kabineta noteikumos noteikto atkārtotās latviešu valodas prasmes pārbaudes kārtošanas termiņa nosacījumu latviešiem un līviem, nosakot, ka atkārtoti valodas prasmes pārbaudi tie var kārtot bez termiņa ierobežojuma viena Latvijas pilsonības iegūšanas iesnieguma izskatīšanas procesa ietvaros, tādējādi nodrošinot minētajām personām iespēju izmantot Pilsonības likumā noteiktās tiesības. |
| 3. | Projekta izstrādē iesaistītās institūcijas | Pilsonības un migrācijas lietu pārvalde. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijā un ārzemēs dzīvojošie latvieši un līvi, kuri reģistrējas par Latvijas pilsoņiem saskaņā ar Pilsonības likuma 2.panta pirmās daļas 3.punktu – gadā aptuveni 100 personu iesniegumi, kā arī Pilsonības un migrācijas lietu pārvaldes attiecīgo struktūrvienību darbinieki, kuri izsniedz norīkojumu uz latviešu valodas prasmes pārbaudi un pārbauda personas latviešu valodas prasmi. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs ārzemēs dzīvojošiem latviešiem un līviem nemainās, jo gan spēkā esošais gan nākotnes regulējums paredz personai pienākumu latviešu valodas prasmes pārbaudes kārtošanai ierasties vienreiz vai vairākkārtīgi (ja sākotnējā pārbaude nav nokārtota) Pilsonības un migrācijas lietu pārvaldē. Ārzemēs dzīvojošiem latviešiem un līviem pēc jaunā regulējuma spēkā stāšanās atkārtotas latviešu valodas prasmes pārbaudes kārtošanas gadījumā būtiski samazināsies ceļojuma izmaksas no mītnes zemes uz Latviju. Detalizētu finansiālu ieguvumu aprēķinu nav iespējams sniegt, ievērojot, ka tas katrai personai ir atkarīgs no ceļojuma no mītnes zemes uz Latviju (gaisa, sauszemes vai jūras transports) izmaksām. Savukārt attiecībā uz Pilsonības un migrācijas lietu pārvaldes darbiniekiem administratīvais slogs nemainīsies, jo latviešu valodas prasmes pārbaudes, tai skaitā atkārtotās, neatkarīgi no tā, vai tās tiek kārtotas pēc trim mēnešiem vai īsākā termiņā, ietilpst iestādes amatpersonu amata pienākumu un iestādes darba funkciju veikšanā. |
| 3. | Administratīvo izmaksu monetārs novērtējums | Projektā ietvertajam tiesiskajam regulējumam nav ietekmes uz administratīvajām izmaksām. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projektu publicēta Iekšlietu ministrijas, Pilsonības un migrācijas lietu pārvaldes un Valsts kancelejas mājaslapās. |
| 2. | Sabiedrības līdzdalība projekta izstrādē | Projekts 2016.gada 22.novembrī ievietots Pilsonības un migrācijas lietu pārvaldes mājaslapā sadaļā “Tiesību aktu projekti”, Iekšlietu ministrijas mājaslapā sadaļā “Sabiedrības līdzdalība” un Valsts kancelejas mājaslapā. Sabiedrības pārstāvjiem tika dota iespēja līdzdarboties projekta izstrādē, rakstveidā sniedzot viedokli par projektu, nosūtot to uz elektroniskā pasta adresi np@pmlp.gov.lv. |
| 3. | Sabiedrības līdzdalības rezultāti | Komentāri par projektu nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1.  | Projekta izpildē iesaistītās institūcijas | Pilsonības un migrācijas lietu pārvalde. |
| 2.  | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildus cilvēkresursi nav nepieciešami. |
| 4.  | Cita informācija | Nav |

Iekšlietu ministrs R.Kozlovskis

Vīza: valsts sekretāra piemākumu izpildītāja I.Aire

Dementjeva 67219676,

tamara.dementjeva@pmlp.gov.lv